Diari Oficial de la Generalitat Valenciana


Sumari del DOGV 9785, del 09-02-2024 (2024/1063)

RESOLUCIÓ de 5 de febrer de 2024, de la Secretaria Autonòmica d'Administració Pública, per la qual es dona publicitat a l'aprovació del conveni tipus entre la Generalitat i les entitats del seu sector públic instrumental i per la qual s'hi adherixen per a compartir el Sistema Intern d'Informació de l'Administració de la Generalitat (SII-GVA).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9785

Data del DOGV
:   09-02-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/1063


Data del document
:   05-02-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Descriptors 

:   * Conselleria de Hacienda, Economía y Administración Pública
    * Conselleria d'Hisenda, Economia i Administració Pública

RESOLUCIÓ de 5 de febrer de 2024, de la Secretaria Autonòmica d'Administració Pública, per la qual es dona publicitat a l'aprovació del conveni tipus entre la Generalitat i les entitats del seu sector públic instrumental i per la qual s'hi adherixen per a compartir el Sistema Intern d'Informació de l'Administració de la Generalitat (SII-GVA). [2024/1063]  
  
El 21 de febrer de 2023 es va publicar en el Boletín Oficial del Estado la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció (Llei 2/2023), que transposa al dret intern la Directiva (UE) 2019/1937, del Parlament Europeu i del Consell, de 23 d'octubre de 2019, relativa a la protecció de les persones que informen sobre infraccions del dret de la Unió. L'article 13 de la Llei 2/2023 establix que totes les entitats que integren el sector públic estaran obligades a disposar d'un sistema intern d'informació.  
En compliment d'esta exigència, el Consell va aprovar, per l'Acord de 12 de maig de 2023, el Sistema Intern d'Informació de l'Administració de la Generalitat (SIIGVA).  
La Inspecció General de Servicis, dependent d'esta secretaria autonòmica, té atribuïda per la Llei 22/2018, de 6 de novembre, de la Generalitat, d'Inspecció General de Servicis i del sistema d'alertes per a la prevenció de males pràctiques en l'Administració de la Generalitat i el seu sector públic instrumental, la competència “d'inspecció general de totes les activitats i servicis dels òrgans i entitats inclosos en l'àmbit d'aplicació de l'article 2 de la llei, vigilant i comprovant que el seu funcionament, així com la gestió dels programes, recursos personals i materials, s'ajusten en qualsevol moment a les normes que els són aplicables”. En exercici d'esta competència, la inspecció ja compta amb els canals i els procediments de gestió que donen compliment a la implantació del Sistema Intern d'Informació de l'Administració de la Generalitat, aprovat per l'Acord del Consell del dia 12 de maig de 2023 (DOGV núm. 9599).  
Tenint en compte la possibilitat de compartir mitjans en el sector públic que oferix l'article 14 de la Llei 2/2023, així com la complexitat i les possibles limitacions de recursos que comportaria implantar el sistema en cada una de les entitats del sector públic instrumental que compten amb menys de 50 treballadors, i amb totes les exigències de la Llei 2/2023, es va aprovar pel Consell el passat 21 de novembre de 2023 el text del conveni tipus que figura com a annex a la present resolució i al qual podran sol·licitar l'adhesió els ens del sector públic instrumental de la Generalitat que figuren en les lleis anuals de pressupostos de la Generalitat i declaren tindre menys de cinquanta treballadors.  
  
  
València, 5 de febrer de 2024.- La secretària autonòmica d'Administració Pública: Emilia Selva Sacanelles.  
  
  
CONVENI TIPUS ENTRE LA GENERALITAT, PER MITJÀ DE LA CONSELLERIA D'HISENDA, ECONOMIA I ADMINISTRACIÓ PÚBLICA I «NOM DE L'ENS DEL SECTOR PÚBLIC INSTRUMENTAL», AMB LA FINALITAT DE FORMALITZAR LA SEUA ADHESIÓ I COMPARTIR EL SISTEMA INTERN D'INFORMACIÓ DE L'ADMINISTRACIÓ DE LA GENERALITAT (SII-GVA).  
  
REUNITS  
D'una banda, «el/la Hble. Sr./Sra. nom i cognoms», titular de la Conselleria d'Hisenda, Economia i Administració Pública, en virtut de nomenament pel Decret «indicar número/any, data», del president de la Generalitat, que actua en nom i representació de la Generalitat, en virtut de les facultats que li conferixen els articles 17.f i 28.g de la Llei 5/1983, de 30 de desembre, del Consell, i facultat/ada per a la subscripció del present conveni per l'Acord del Consell de data...  
  
D'altra banda, «el/la Sr./Sra. nom i cognoms», en qualitat de «nom del càrrec i de l'ens» (d'ara en avant, l'ens), en el nom del qual actua, d'acord amb les atribucions que li conferix el (indicar previsió estatutària, normativa, acord, delegació, autorització i data), càrrec vigent i sense que haja variat la capacitat de l'entitat que representa en la data de la firma del present conveni.  
Les parts intervenen en l'exercici de les facultats i les atribucions concedides, i es reconeixen mútuament la capacitat i la legitimació per a subscriure el present conveni, i a este efecte   
  
MANIFESTEN  
I. El passat 21 de febrer es va publicar en el Boletín Oficial del Estado la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció (Llei 2/2023), que transposa al dret intern la Directiva (UE) 2019/1937, del Parlament Europeu i del Consell, de 23 d'octubre de 2019, relativa a la protecció de les persones que informen sobre infraccions del dret de la Unió. L'article 13 de la Llei 2/2023 establix que totes les entitats que integren el sector públic estaran obligades a disposar d'un sistema intern d'informació.   
II. En compliment d'esta exigència, el Consell va aprovar, per l'Acord de 12 de maig de 2023, el Sistema Intern d'Informació de l'Administració de la Generalitat (SII-GVA), que està integrat per tres elements:   
a) Els canals interns de recepció de la informació.   
b) El procediment de gestió de les informacions.  
c) El responsable del Sistema Intern.   
El disseny del sistema obeïx a raons d'eficiència i efectivitat organitzativa, per tindre la seua base en l'adscripció al sistema dels recursos preexistents especialitzats en tasques d'investigació i control de la Inspecció General de Servicis i Inspeccions Sectorials de Sanitat, Educació i Servicis Socials que ja es troben operatius i exercixen competències en la matèria.   
Per les mateixes raons, en l'Acord el Consell es va designar com a òrgan col·legiat “responsable del sistema” la Comissió de Coordinació dels òrgans i unitats sectorials de control intern i inspecció, regulada en l'Orde 11/2015, de 28 de maig, de la Conselleria d'Hisenda i Administració Pública.  
III. D'altra banda, l'article 14.2 de la Llei 2/2023 preveu la possibilitat de compartir mitjans en el sector públic, i establix que les entitats pertanyents al sector públic amb personalitat jurídica pròpia vinculades o dependents d'òrgans de les administracions territorials, i que compten amb menys de cinquanta treballadors, podran compartir amb l'Administració d'adscripció el sistema intern d'informació i els recursos destinats a les investigacions i les tramitacions.  
  
Així es disposa en l'Acord del Consell de 12 de maig de 2023 esmentat, que preveu que les entitats pertanyents al sector públic instrumental de la Generalitat amb menys de cinquanta treballadors puguen compartir este sistema, amb acord previ del seu òrgan de govern o administració.  
IV. A la vista que per part de l'ens es manifesta que el seu nombre d'empleats és inferior a cinquanta treballadors i que no disposa d'un sistema intern o canal de comunicació implantat i vigent que complisca el que es preveu en la disposició transitòria primera de la Llei 2/2023, per aplicació de l'article 5.1 de la Llei 2/2023, l'ens va acordar en data ... la seua adhesió al Sistema Intern d'Informació de l'Administració de la Generalitat (SII-GVA), per a compartir els tres elements que l'integren.   
  
En virtut de tot el que antecedix i del principi d'eficàcia i eficiència, les parts acorden formalitzar el present conveni d'acord amb les següents:  
  
CLÀUSULES  
  
Primera. Objecte del conveni  
L'objecte d'este conveni és formalitzar la sol·licitud d'adhesió de l'ens al Sistema Intern d'Informació de l'Administració de la Generalitat (SII-GVA), per a compartir els tres elements que l'integren. Així com establir les condicions d'esta adhesió.   
  
Segona. Elements compartits de l'SII-GVA  
El fet de compartir el Sistema Intern d'Informació de l'Administració de la Generalitat permet que les possibles denúncies i comunicacions relacionades amb este ens en l'àmbit de la Llei 2/2023 puguen realitzar-se mitjançant els canals de l'SII-GVA i tractades pel responsable del sistema de l'SII-GVA, que desenvolupa les seues funcions de manera independent i autònoma, sense que puga rebre instruccions de cap mena en el seu exercici.  
Determinades funcions atribuïdes al responsable del sistema no poden ser exercides amb exclusivitat pel responsable de l'SII-GVA, per la qual cosa mitjançant el present acord es realitza una distribució de responsabilitats entre este i la persona designada com a responsable de l'ens pel seu òrgan d'administració o de govern, en funció de les obligacions respectives assignades en les clàusules tercera i quarta.  
  
Tercera. Obligacions de l'ens  
1. Són obligacions de l'ens derivades del compliment del present conveni les següents:  
a) Designar i comunicar al responsable de l'SII-GVA a una persona, entre el seu personal, com a responsable de l'ens, en el termini de cinc dies naturals des de la firma del conveni. De la mateixa manera, en el termini de 5 dies naturals des que es produïsca la situació, haurà de comunicar el seu cessament i causa, i la identificació de la nova persona designada.   
b) Comunicar al responsable de l'SII-GVA la variació del nombre de treballadors quan signifique excedir de quaranta-nou treballadors.  
c) Facilitar els mitjans i els recursos necessaris perquè el responsable de l'ens puga complir amb les obligacions següents sense ingerència en les seues funcions:  
- Publicar en la pàgina web d'inici de l'ens (i també en la intranet, si en disposa), un enllaç d'accés a l'SII-GVA i els seus canals, diferenciat dels canals externs, mitjançant els quals poden presentar-se denúncies i comunicacions sobre accions o omissions relacionades amb l'activitat de l'ens que puguen ser infraccions del dret de la Unió Europea, infraccions penals o administratives greus o molt greus, conegudes en una relació laboral o professional amb l'ens. L'enllaç haurà d'incloure's en la web en el termini d'un mes des de la publicació del present conveni singular en el DOGV.  
- Complir amb les instruccions que en matèria de difusió establisca el responsable de l'SII-GVA, així com col·laborar, en cas de ser requerit per a fer-ho pel responsable de l'SII-GVA.  
- Comunicar almenys una vegada a l'any al personal empleat públic de l'ens, d'una banda, l'existència dels canals de denúncia i comunicacions inclosos en el sistema intern d'informació al qual l'ens s'adherix i, d'altra banda, l'obligació de remetre directament i immediatament al responsable de l'SII-GVA les denúncies o les comunicacions que reben fora d'estos canals, i guardar la deguda confidencialitat.  
El responsable designat per l'ens tindrà la mateixa obligació de remetre directament i immediatament al responsable de l'SII-GVA les denúncies o les comunicacions que reba o que en tinga coneixement.  
  
Quarta. Obligacions de la Generalitat   
1. Són obligacions de la Generalitat derivades del compliment del present conveni:  
a) Permetre que les possibles denúncies i les comunicacions relacionades amb l'ens en l'àmbit de la Llei 2/2023 puguen presentar-se, mitjançant els canals de l'SII-GVA, per les persones físiques següents que hagen conegut la informació en un context laboral o professional amb l'ens:  
- Persones que tinguen la condició d'empleats.  
- Persones que treballen per a o sota la supervisió i la direcció de contractistes, subcontractistes i proveïdors.  
- Persones que comuniquen informació sobre infraccions obtinguda en el marc d'una relació laboral o estatutària ja finalitzada, voluntaris/àries, becaris/àries, treballadors en períodes de formació, així com aquells la relació laboral dels quals encara no haja començat, en els casos en què la informació sobre infraccions haja sigut obtinguda durant el procés de selecció.  
b) Rebre i gestionar les denúncies i les comunicacions rebudes a què es referix la lletra a anterior en els termes previstos en l'SII-GVA.  
c) Comunicar a la persona designada com a responsable de l'ens les recomanacions de les investigacions que es realitzen, i complir les mesures de confidencialitat previstes en l'SII-GVA.   
d) Comunicar el present acord i la persona designada com a responsable de l'ens a l'autoritat independent de protecció de l'informant o, si és el cas, a l'autoritat competent de la Comunitat Valenciana.  
  
  
Quinta. Vigència del conveni  
La vigència inicial d'este conveni serà de quatre anys comptats des de la data de publicar-se en el DOGV.   
Abans de la finalització, les parts firmants podran acordar la pròrroga per un període d'un any i, com a màxim, fins a quatre anys addicionals.   
  
Sexta. Modificació del conveni  
La modificació del present conveni únicament requerirà l'acord exprés de les parts firmants quan no implique modificació o contradicció del conveni tipus del qual porta causa.  
Si implica modificació o contradicció amb el conveni tipus, amb caràcter previ a formalitzar l'acord de les parts haurà de realitzar-se la modificació del conveni tipus que requerirà l'aprovació prèvia del Consell en els mateixos termes i segons la tramitació prevista per a l'aprovació inicial del conveni tipus, i implicarà l'adaptació o la modificació dels respectius convenis singulars d'adhesió al conveni tipus.  
  
  
Sèptima. Resolució del conveniEl present conveni podrà ser resolt per les causes previstes en l'article 51.2 de la Llei 40/2015, d'1 d'octubre, de règim jurídic del sector públic.  
  
També serà causa de resolució del conveni la comunicació de l'ens que ha aconseguit o superat la xifra de cinquanta treballadors prevista en l'article 14.3 de la Llei 2/2023 o, si és el cas, la xifra màxima que puga establir-se en la normativa aplicable.  
La resolució eventual del conveni no afectarà el tractament dins del Sistema Intern d'Informació de l'Administració de la Generalitat de les denúncies i comunicacions presentades durant la seua vigència, que queden dins de la protecció de la confidencialitat de l'SII-GVA.  
  
  
Octava. Seguiment i control  
El seguiment, la vigilància i el control de l'execució del conveni i dels compromisos adquirits en este, que establix l'article 49.f de la Llei 40/2015, d'1 d'octubre, de règim jurídic del sector públic, així com la resolució dels problemes d'interpretació i compliment que puguen plantejar-se respecte del conveni, s'efectuarà per la persona que ocupe el lloc d'inspector/a general de servicis, en qui s'han delegat les facultats d'administració, gestió i supervisió del Sistema Intern, tenint en compte les competències de la Inspecció General de Servicis en matèria de coordinació dels òrgans i les unitats administratives d'inspecció i control intern sectorials, de conformitat amb el que es preveu en l'article 11.2 de la Llei 22/2018.   
  
Novena. Jurisdicció competent  
Les qüestions litigioses a les quals puguen donar lloc la interpretació, la modificació, els efectes o la resolució del contingut del present conveni se sotmetran a la jurisdicció contenciosa administrativa, de conformitat amb el que es disposa en la Llei 29/1998, de 13 de juliol, reguladora de la jurisdicció contenciosa administrativa.  
  
Dècima. Clàusula de no despesa  
L'aplicació i l'execució d'este conveni de col·laboració, incloent-hi a este efecte tots els actes jurídics que es puguen dictar en la seua execució i desplegament, no podran suposar obligacions econòmiques per a la Generalitat i, en tot cas, s'hauran d'atendre amb els seus mitjans personals i materials.  
  
Onzena. Publicació  
A més de la publicitat en el DOGV del conveni tipus, haurà de publicar-se en el DOGV el text íntegre del conveni singular d'adhesió subscrit, una vegada inscrit en el Registre de convenis.  
D'acord amb el que es disposa en els articles 12 i 21 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, el text íntegre d'este conveni es publicarà en el portal de transparència de la Generalitat, GVA Oberta, i en la pàgina web d'inici de l'ens juntament amb l'enllaç a l'SII-GVA.  
I, en prova de conformitat amb tot el que s'ha esmentat anteriorment, firmen electrònicament el present conveni en la data indicada en la firma electrònica.